Vrou kry verkeerde baba ná ‘fout’ met IVBArgieffoto bloot ter illustrasie. (Foto: Christian Bowen/Unsplash) ’n Amerikaanse egpaar dagvaar ’n vrugbaarheidskliniek nadat ’n verkeerde embrio na bewering by dié kliniek ingeplant is en die vrou eindelik geboorte aan vreemdelinge se baba gegee het. Toe Daphna en Alexander Cardinale van Kalifornië hul pasgebore baba, wat deur middel van in vitro-bevrugting (IVB) verwek is, vir die eerste keer sien, het hulle opgemerk dat die babadogtertjie swart hare en ’n baie donkerder gelaatskleur as enigiemand in hul familie het. ’n DNS-toets het byna twee maande later bevestig dat die dogtertjie, wat in September 2019 gebore is, nie aan een van hulle verwant is nie en dat hulle dus ’n ander egpaar se kind grootmaak. Prokureurs in Los Angeles sê nou twee laboratoriums, wat met een dokter verbind word, het die embrio’s van twee heeltemal afsonderlike paartjies omgeruil en dit by die verkeerde vroue ingeplant. Die paartjies het uiteindelik byeengekom en kon met behulp van die howe toesig oor hul biologiese kinders verkry. Die babadogtertjies was in daardie stadium reeds sowat vier maande oud. “Die oomblik toe ons […] dogter gebore is, moes van die gelukkigstes in my lewe gewees het,” vertel Alexander. “Maar ek het dadelik verward gevoel oor hoekom ek haar nie herken nie. “Toe die waarheid aan die lig kom, het dit die omruil van die kinders des te meer hartverskeurend gemaak.” Die twee dogtertjies is ’n week uiteen gebore. “Om die geboortekind wat jy ken te verloor vir die genetiese kind wat jy nog nie ken nie [is] ’n werklik onmoontlike nagmerrie,” vertel Alexander. Die egpaar eis nou vergoeding vir emosionele, finansiële én eiendomskade, sê die prokureursfirma Peiffer Wolf Carr Kane & Conway. IVB-behandeling behels die kombinering en kweek van die sperm en eiersel in ’n laboratoriumomgewing, voordat die bevrugte embrio in die vrou se baarmoeder ingeplant word. Bykomende bron: BBC